Document ID: 32013R0396

РЕГЛАМЕНТ ЗА ИЗПЪЛНЕНИЕ (ЕС) № 396/2013 НА КОМИСИЯТА
от 30 април 2013 година
за изменение на Регламент (ЕС) № 1014/2010 по отношение на някои изисквания за наблюдението на емисиите на CO2 от нови леки пътнически автомобили
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 443/2009 на Европейския парламент и на Съвета от 23 април 2009 г. за определяне на стандарти за емисиите от нови леки пътнически автомобили като част от цялостния подход на Общността за намаляване на емисиите на CO2 от лекотоварните превозни средства (1), и по-специално член 8, параграф 9, първа алинея от него,
като има предвид, че:
(1)
Въз основа на опита от наблюдението на емисиите на CO2 от новите леки пътнически автомобили през 2010 г. и 2011 г. приложение II към Регламент (ЕО) № 443/2009 бе изменено, за да се опрости събирането на съответните данни и да се осигури на производителите начин да проверяват ефикасно тези данни.
(2)
С оглед осигуряване на последователен подход в наблюдението на емисиите на CO2 е целесъобразно Регламент (ЕС) № 1014/2010 на Комисията от 10 ноември 2010 г. относно наблюдението и докладването на данни за регистрацията на леки автомобили съгласно Регламент (ЕО) № 443/2009 на Европейския парламент и на Съвета (2) да бъде приведен в съответствие с измененията, внесени в приложение II към Регламент (ЕО) № 443/2009.
(3)
По тази причина Регламент (ЕС) № 1014/2010 следва да бъде съответно изменен.
(4)
Мерките, предвидени в настоящия регламент, са в съответствие със становището на Комитета по изменение на климата,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕС) № 1014/2010 се изменя, както следва:
1)
Параграф 7 от член 3 се заменя със следното:
„7. Когато превозното средство има колеи с различна широчина, държавите членки съобщават максималната колея към параметрите „Колея на управляемата ос“ или „Колея на останалите оси“ в подробните данни от наблюдението.“
2)
Член 5 се заменя със следния текст:
„Член 5
Подготвяне на данните от държавите членки
При попълването на подробните данни от наблюдението държавите членки следва да включат:
а)
за всяко превозно средство със специфични емисии на CO2 под 50 g CO2/km - броя превозни средства, регистрирани без използването на множителите, дадени в член 5 от Регламент (ЕО) № 443/2009;
б)
за всяко превозно средство, проектирано да може да работи с гориво, смесено с етанол (E85), специфичните емисии на CO2 без прилагане на 5-процентното намаление на емисиите на CO2, предоставяно на такива превозни средства в съответствие с член 6 от Регламент (ЕО) № 443/2009;
в)
за всяко превозно средство, оборудвано с новаторски технологии, специфичните емисии на CO2, без да бъде вземано под внимание намалението на емисиите на CO2 поради използването на новаторски технологии, предоставяно в съответствие с член 12 от Регламент (ЕО) № 443/2009.
Подробните данни от наблюдението следва да бъдат докладвани при точността, определена в таблицата в приложение II към настоящия регламент.“
3)
Член 7 се заменя със следния текст:
„Член 7
Превозни средства, за които не се изисква ЕО одобрение на типа
1. Когато леките пътнически автомобили са обект на национално одобрение на типа за малки серии в съответствие с член 23 от Директива 2007/46/ЕО или на индивидуално одобрение в съответствие с член 24 от посочената директива, държавите членки информират Комисията за съответните номера на тези леки автомобили, регистрирани на тяхна територия, както е посочено в първата таблица от част В от приложение II към Регламент (ЕО) № 443/2009.
2. Държавите членки могат да попълват подробните данни от наблюдението за превозните средства, посочени в параграф 1, и в такива случаи следва да използват едно от следните наименования вместо наименованието на производителя:
а)
„AA-IVA“ (Автомобилна асоциация - индивидуално одобряване на превозни средства) за докладване относно типове превозни средства, одобрявани индивидуално;
б)
„AA-NSS“ (Автомобилна асоциация - национално дребносерийно одобряване на превозни средства) за докладване относно типове превозни средства, одобрявани на национално равнище в малки серии.“
4)
Приложения I и II към Регламент (ЕС) № 1014/2010 се заменят с текста в приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 30 април 2013 година.

Labels: 12
7
8
20